Wat is die evangelie? (4) - www.bybelkennis.co.za
Maar waar in die Ou Testament lees ons van Christus se opstanding – spesifiek op die derde dag? Die eerste plek om te kyk, is Jesaja 53:9 – 11: 9Hy het ’n graf gekry by goddeloses, hy was by sondaars in sy dood al het hy geen misdaad gepleeg nie en al was hy nooit vals nie. 10Dit was die wil van die Here om hom te verbrysel. om hom die pyn te laat ly. As hy sy lewe as skuldoffer gee, sal hy ’n nageslag hê en nog lank lewe, deur hom sal die wil van die Here sy doel bereik.
11Ná sy bitter lyding sal hy weer die lig sien en hy sal die Here ken. My dienaar, die regverdige, sal baie mense regverdig maak: hy sal die straf vir hulle sonde dra.
Hierdie laaste vers is interessant: 11Ná sy bitter lyding sal hy weer die lig sien en hy sal die Here ken. In vers 9 het ons gelees dat die lyding van die dienaar tot die dood gelei het, maar hier in vers 11 sien hy lig. Baie mense sien dit as ‘n profesie van Christus se opstanding.
Maar 1 Korintiërs 15:4 sê nie net dat Jesus Christus opgewek is nie, maar dat Hy op die derde dag opgewek is – volgens die Skrifte. Hierdie is waarskynlik ‘n verwysing na Hosea 6:1 – 2: “Kom ons gaan terug na die Here, want Hý het ons verskeur maar sal ons weer gesond maak, Hý het ons geslaan maar sal weer ons wonde verbind. 2Hy sal ons na twee dae ’n nuwe lewe laat begin. Hy sal ons op die derde dag weer krag gee sodat ons in sy teenwoordigheid kan leef.
‘n Ander moontlikheid is die verwysing na Jona – ‘n parallel wat Jesus self gemaak het. Hulle sien dit as ‘n voorafskadu van Jesus. Jesus is dié profeet; sy lewe is deur sy eie mense ingesluk, maar deur sy opstanding op die derde dag het Hy die dood oorwin.
Maar 1 Korintiërs 15 gaan verder. Die evangelie is nie een of ander beginsel nie, maar ‘n gebeurtenis. Daarna kyk ons volgende keer.